Parow – Interessante gebeurtenisse vanaf 1657 – Tygerberg Stories
Kaptein Johann Heinrich Ferdinand Parow
Kapt. Johann Parow (links) en 'n standbeeld van hom voor die Parow-burgersentrum (regs). Met sy kop omhoog, stoot hy sy bors trots uit en kyk uit oor die pragtige Parow.
Hier is iets wat my diep beswaard maak. Hoekom het Bellville nie 'n beeld van Charles Bell gegiet na wie Bellville vernoem is nie? Ek is 'n gebore Bellvilliet en ek dring sterk daarop aan dat Bellville óók 'n baie mooi beeld kry van ons eie "bobaas held".
Johann Parow is meer as net die man wat Parow gestig het. Hy is die held van ál die Parow Arrows. Volgens urban legend het hy die langste mullet ooit gehad en van die ou gaardes van Parow beweer hulle sien steeds sy spook soms in 'n vinnige Datsun in die strate van Parow rondry.
Johann Heinrich Ferdinand Parow is op 1 Maart 1833 in Born am Darss in Pruise (vandag deel van Duitsland) gebore.
Tydens 'n reuse-storm in 1865 in Tafelbaai het 19 skepe aan die kus gestrand, waaronder kapt. Parow se skoener, die Kehrwieder. Nadat sy skip gestrand het, het Parow hom hier in die Kaap gevestig. Kort nadat hy homself gevestig het, het hy begin bevel voer oor 'n kusvaarder tussen Tafelbaai en die Weskus. Kort voor lank is Parow getroud – met Johanna Wilhelmina Timmerman, dogter van die familie wat hom gehelp het toe sy skip gesink het.
Parow het sommer gou besef die Tygervallei hou groot potensiaal in en hy het besluit om weg van die see te trek en met grootvee handel te dryf. Hy het later met grond begin spekuleer in die area waarop Parow (die dorp) later uitgelê is en was uiters suksesvol.
Die voorstad Parow is natuurlik na hom vernoem. Die bejaarde kaptein het in 1910, op die ouderdom van 77, gesterf. Sy vrou, Johanna, is reeds 'n volle tien jaar vroeër dood en hulle het nie kinders gehad nie.
So nou kan julle aflei . . . die handjievol oorblywende Parow Arrows is beslis nie afstammelinge van die oorspronklike kaptein Parow nie.